b'\n_START_ARTICLE_\nTikroji metasekvoja\n_START_SECTION_\nPaplitimas\n_START_PARAGRAPH_\nTai gr\xc4\x97smingai nykstanti augal\xc5\xb3 r\xc5\xab\xc5\xa1is. Pagal rastas fosilijas i\xc5\xa1 Mezozojaus geologin\xc4\x97s eros \xc5\xbeinoma kad egzistuoja daugiau kaip 50 milijon\xc5\xb3 met\xc5\xb3. Remdamasis fosilijomis, pirm\xc4\x85 kart\xc4\x85 metasekvoj\xc5\xb3 gent\xc4\xaf apra\xc5\xa1\xc4\x97 japon\xc5\xb3 paleobotanikas Shigeru Miki 1941 metais, kadangi jas anuo metu \xc5\xbeinojo tik i\xc5\xa1 i\xc5\xa1kasam\xc5\xb3 fosilij\xc5\xb3. Buvo manyta, kad metasekvojos seniai i\xc5\xa1nyk\xc4\x99, kol 1943 metais kin\xc5\xb3 mi\xc5\xa1kininkas Zhan Wang\xe2\x80\x99o aptiko nedidel\xc4\xaf, dar neatpa\xc5\xbeint\xc4\x85 augal\xc4\x85 kalnuoto regiono nuokaln\xc4\x97se Hub\xc4\x97jaus provincijoje. O 1948 metais j\xc4\x85 kaip identifikuot\xc4\x85 ir augan\xc4\x8di\xc4\x85 gyv\xc4\x85 Metasequoia glyptostroboides ru\xc5\xa1\xc4\xaf apibudino kin\xc5\xb3 botanikai Wan Chun Cheng (gyven\xc4\x99s 1904\xe2\x80\x931983 metais) ir Hu Xiansu (gyven\xc4\x99s 1894\xe2\x80\x931968 metais)._NEWLINE_Tikrosios metasekvojos nat\xc5\xabralus savaiminio paplitimo arealas yra vidurio Kinijoje Si\xc4\x8duano ir Hub\xc4\x97jaus provincijos. Bet jas atradus, jos imtos pla\xc4\x8diai auginti ir visoje Kinijoje. U\xc5\xbe Kinijos rib\xc5\xb3 botanikos soduose, miest\xc5\xb3 parkuose, priva\xc4\x8diose \xc5\xbemoni\xc5\xb3 valdose auginamos JK, Vokietijoje bei ypa\xc4\x8d pla\xc4\x8diai JAV.\n_START_SECTION_\nAuk\xc5\xa1tis, kamieno skersmuo\n_START_PARAGRAPH_\nTai ma\xc5\xbeiausia Sequoioideae po\xc5\xa1eimio med\xc5\xbei\xc5\xb3 r\xc5\xab\xc5\xa1is. Paprastai u\xc5\xbeauga 40\xe2\x80\x9345, re\xc4\x8diau 50\xc2\xa0m auk\xc5\xa1\xc4\x8dio ir iki 1-2,2\xc2\xa0m kamieno skersmeniu ar iki 2,5 m skersmens prie kamieno pagrindo.\n_START_SECTION_\nApib\xc5\xabdinimas\n_START_PARAGRAPH_\nTai lapus metantis, vienanamis ir greitai augantis augalas. Med\xc5\xbeio vainikas siauras k\xc5\xabgio ar piramid\xc4\x97s pavidalo, o su am\xc5\xbeiumi tampa pla\xc4\x8diai k\xc5\xabgi\xc5\xa1kas. Kamienas tiesus, \xc5\xbeiev\xc4\x97 oran\xc5\xbei\xc5\xa1kai rudu atspalviu. Anksti vasar\xc4\x85 lapai ry\xc5\xa1kiai \xc5\xbeali, o ruden\xc4\xaf prie\xc5\xa1 nukrisdami tampa su auksini\xc5\xb3 bronziniu atspalviu. Moteri\xc5\xa1ki kankor\xc4\x97\xc5\xbe\xc4\x97liai \xc5\xa1viesiai rudos spalvos, kiau\xc5\xa1inio pavidalo ovalios formos. Tuo tarpu vyri\xc5\xa1ki kankor\xc4\x97\xc5\xbe\xc4\x97liai labiau taamsesn\xc4\x97s rudos spalvos, labiau apvalesni ir nukar\xc4\x99 laikosi ant ilgok\xc5\xb3 koteli\xc5\xb3.\n_START_SECTION_\nPrie\xc5\xbei\xc5\xabra\n_START_PARAGRAPH_\nGerai auga gausiame humuso kiek dr\xc4\x97gname bet gerai pralaid\xc5\xbeiame dirvo\xc5\xbeemyje. Sausose vietose auga prastai, l\xc4\x97tai.\n_START_SECTION_\nAm\xc5\xbeius ir kiti duomenys\n_START_PARAGRAPH_\nTikrosios metasekvojos maksimaliai gyvena iki 420 met\xc5\xb3.\n_START_SECTION_\nPanaudojimas\n_START_PARAGRAPH_\nKinijoje, JAV ir daugelyje vidutini\xc5\xb3 platum\xc5\xb3 klimato juostose sodinama kaip dekoratyvinis medis. JAV da\xc5\xbenai auga botanikos soduose ar kituose parkuose. Kinijoje imta jas \xc5\xbeeldinti atkuriant mi\xc5\xa1kus.\n_START_SECTION_\nGr\xc4\x97sm\xc4\x97 ir apsauga\n_START_PARAGRAPH_\nTikroji metasekvoja labai reta, laikoma gr\xc4\x97smingai nykstan\xc4\x8dia r\xc5\xab\xc5\xa1imi, kadangi kaln\xc5\xb3 sl\xc4\x97niuose labai kultivuojamas ry\xc5\xbei\xc5\xb3 auginimas, to pasekoje \xc5\xa1i\xc5\xb3 med\xc5\xbei\xc5\xb3 arealas siaur\xc4\x97ja. \xc4\xaera\xc5\xa1yta \xc4\xaf Tarptautin\xc4\x97s raudonosios knygos s\xc4\x85ra\xc5\xa1us.'